[{"text_idx": "#000000", "text": "Dros hanner miliwn o lyfrau a thocynnau llyfrau am ddim yn cael eu dosbarthu i blant yng Nghymru"}, {"text_idx": "#000001", "text": "Wrth i\u2019r flwyddyn ysgol ddod i ben, mae Cyngor Llyfrau Cymru a Llywodraeth Cymru yn nodi carreg filltir allweddol i broject sy\u2019n rhoi llyfr yn anrheg fel rhan o gynllun Caru Darllen Ysgolion, i ddarparu llyfr eu hunain i bob plentyn mewn ysgol wladol yng Nghymru. Mae bron i 300,000 o lyfrau rhad ac am ddim a 170,000 o docynnau llyfrau wedi\u2019u rhoi i ddysgwyr wrth i\u2019r cam o\u2019r project sy\u2019n darparu rhoddion unigol mewn ysgolion ddod i ben. Y llynedd rhoddwyd tua 53,000 o lyfrau i fanciau bwyd a grwpiau cymunedol yng ngham cyntaf y prosiect."}, {"text_idx": "#000003", "text": "Mae\u2019r rhaglen Caru Darllen Ysgolion yn darparu llyfrau a thalebau llyfrau i ysgolion, plant ysgol unigol, a chymunedau Cymreig, er mwyn sicrhau bod llyfrau ar gael i bawb, ac mewn ymgais i gefnogi\u2019r rhai na allant roi llyfr eu hunain i blentyn."}, {"text_idx": "#000004", "text": "Trwy\u2019r rhaglen hon, mae gan ddysgwyr ar draws Cymru fynediad cyfartal i ystod amrywiol o lenyddiaeth apelgar ac o safon, yn Gymraeg a Saesneg, sydd wedi\u2019i dewis yn arbennig ar gyfer plant a phobl ifanc."}, {"text_idx": "#000005", "text": "Ers mis Ebrill 2022, mae 53,075 o lyfrau am ddim wedi\u2019u dosbarthu i fanciau bwyd lleol a grwpiau cymunedol, tra bod bron i 300,000 o lyfrau wedi\u2019u rhoi i blant ysgolion cynradd gwladol ledled Cymru."}, {"text_idx": "#000006", "text": "Yn y cyfamser, er mwyn annog plant hy\u0302n a phobl ifanc yn eu harddegau i barhau i ddarllen er pleser, mae\u2019r cynllun wedi darparu tocynnau llyfrau i ysgolion uwchradd gwladol y gall myfyrwyr eu defnyddio yn erbyn llyfr o\u2019u dewis. Mae 170,000 o docynnau llyfrau wedi\u2019u dosbarthu, gyda 51 o siopau a gwerthwyr llyfrau Cymraeg annibynnol yn cymryd rhan."}, {"text_idx": "#000008", "text": "\u201cRydyn ni eisiau gwneud yn siw\u0302r bod plant yn mwynhau darllen ac yn parhau i wneud hynny. Mae ymgyrch Caru Darllen Ysgolion yn rhoi cyfle gwych i ledaenu llawenydd darllen.\u201d"}, {"text_idx": "#000009", "text": "Mae Siop Siwan yn Wrecsam yn un o\u2019r siopau sy\u2019n rhan o\u2019r cynllun, a dywedodd: \u201cMae ymgyrch Caru Darllen wedi bod yn gyfle i adeiladu perthynas gyda\u2019r ysgolion ac i mi roedd yn gyfle na ddylid ei golli. Gweithiais gydag ysgol anghenion arbennig leol, St Christopher\u2019s, gan eu gwahodd i\u2019r siop i gyfnewid eu talebau am lyfrau a chaniata\u0301u iddynt fagu hyder a dysgu sgiliau bywyd newydd ar gyfer y dyfodol.\u201d"}, {"text_idx": "#000010", "text": "\u201cFy hoff ran o ymwneud a\u0302\u2019r cynllun hwn oedd gweld pa mor ddiolchgar y bu rhai o\u2019r plant am eu llyfr. I rai, efallai mai dyma\u2019r unig lyfr sydd ganddyn nhw y tu allan i adeilad yr ysgol.\u201d"}, {"text_idx": "#000011", "text": "Yn ogystal, trwy gydol 2023, bydd pob ysgol wladol yng Nghymru yn derbyn bocs o 50 o lyfrau, i alluogi dysgwyr i fwynhau llyfrau newydd yn yr ystafell ddosbarth neu lyfrgell yr ysgol."}, {"text_idx": "#000013", "text": "\u201cAethon ni a\u0302\u2019r disgyblion hefyd i Lyfrgell Llanrwst a\u2019r siop lyfrau Cymraeg leol. Roedd yn hyfryd gweld pob un ohonyn nhw\u2019n dychwelyd gyda llyfr roedden nhw wedi\u2019i ddewis gyda\u2019u taleb."}, {"text_idx": "#000014", "text": "\u201cRoedd yr ymweliadau hyn nid yn unig yn meithrin cariad at ddarllen ond hefyd yn ein cysylltu a\u0302\u2019r gymuned. Rydym wedi gallu rhannu\u2019r llawenydd hwn o ddarllen gyda myfyrwyr o Colombia ar daith gyfnewid, yn ogystal a\u0302\u2019n disgyblion blwyddyn 7, 8, a 9. Mae\u2019r fenter hon wedi tanio diddordeb newydd mewn darllen personol ymhlith ein disgyblion.\u201d"}, {"text_idx": "#000015", "text": "Prif nod ymgyrch Caru Darllen Ysgolion yw annog darllen er pleser o oedran ifanc. I ledaenu\u2019r neges, mae\u2019r ymgyrch wedi ennyn cefnogaeth nifer o unigolion adnabyddus o Gymru, gan gynnwys James Hook, Steffan Powell, Charlotte Harding a Bethany Davies, pob un ohonynt wedi ysgrifennu erthyglau ar gyfer gwefan y Cyngor Llyfrau yn archwilio eu hoffter o ddarllen, a sut y mae wedi siapio eu bywydau personol a\u2019u gyrfaoedd."}, {"text_idx": "#000016", "text": "Yn ei darn hi, mae pe\u0302l-droediwr rhyngwladol Cymru, Jess Fishlock MBE, yn amlygu pwysigrwydd cynrychioli cymunedau amrywiol mewn llyfrau sydd wedi\u2019u hanelu at bobl ifanc. \u201cMae gwelededd gwahanol gymunedau a hunaniaethau o fewn llyfrau mor bwysig. Cefais drafferth yn yr ysgol gyda bwlio a dod i delerau a\u0302 fy rhywioldeb. Rwy\u2019n meddwl pe bai llyfrau wedi bod ar gael i mi bryd hynny, i\u2019m helpu i ddeall yr hyn yr oeddwn yn ei feddwl a\u2019i deimlo, yna efallai na fyddwn wedi mynd trwy\u2019r hyn yr es i drwyddo."}, {"text_idx": "#000017", "text": "Mae gan ysgolion gyfrifoldeb i addysgu dysgwyr am y byd o\u2019u cwmpas, a\u2019u harfogi a\u0302 gwybodaeth am bobl o bob cefndir, mae hyn yn cynnwys cynrychioli pobl o\u2019r gymuned LHDTQ+ mewn llenyddiaeth neu hyd yn oed werslyfrau ysgol.\u201d"}, {"text_idx": "#000018", "text": "Mae hi hefyd yn cyffwrdd ar bwysigrwydd blaenoriaethu darllen a llyfrau: \u201cPan mae pethau\u2019n anodd, efallai eich bod chi\u2019n meddwl mai llyfr yw\u2019r peth olaf sydd ei angen arnoch chi, ond fe allai fod y peth gorau i fuddsoddi ynddo ar hyn o bryd, gan fod ganddo\u2019r gallu i fynd a\u0302 chi i fyd arall."}, {"text_idx": "#000019", "text": "Yn ystod cyfnod ariannol anodd, mae gan bobl fynediad i lyfrgelloedd lleol o hyd, maen nhw\u2019n ffordd wych o gael gafael ar lyfrau am ddim.\u201d"}, {"text_idx": "#000021", "text": "Credwn y dylai pawb gael mynediad at lyfrau, waeth beth fo\u2019u gallu i\u2019w fforddio. Rydym yn ddiolchgar iawn i\u2019r Gweinidog y Gymraeg ac Addysg am rannu\u2019r weledigaeth hon ac am ariannu Caru Darllen Ysgolion er mwyn sicrhau bod gan bob plentyn mewn ysgol wladol yng Nghymru lyfr eu hunain."}, {"text_idx": "#000022", "text": "Hoffem weld rhoddion llyfrau i ysgolion yn dod yn weithgaredd rheolaidd ac edrychwn ymlaen at barhau i weithio gyda Llywodraeth Cymru a phartneriaid i barhau i sicrhau bod llyfrau ar gael i bawb eu mwynhau.\u201d"}, {"text_idx": "#000026", "text": "Penodwyd yr aelodau i\u2019r panel yn dilyn galwad agored yn ystod mis Chwefror eleni am unigolion rhwng 17 ac 20 oed. Yn sgil hynny, cafwyd nifer da iawn o geisiadau o safon arbennig gan bobl ifanc ledled Cymru. Byddai wedi bod yn braf medru dewis pob un ohonynt. Cafodd naw unigolyn eu gwahodd i ymuno a\u0302\u2019r panel ac i fynychu\u2019r cyfarfodydd. Dywedodd Anna Nijo, un o\u2019r aelodau, \u201cBy joining this panel, I hope to increase the number of people who enjoy reading books, perhaps by supporting schools to encourage their pupils to engage with the school or local library.\u201d"}, {"text_idx": "#000027", "text": "Yn sicr, mae\u2019r criw ifanc yn llawn bwrlwm ac yn awchu i rannu syniadau ac adborth er mwyn sbarduno a siapio dyfodol cyhoeddi yng Nghymru. Esbonia Gruffydd ab Owain, \u201cFy ngweledigaeth o fod ar y panel yw ceisio pontio\u2019r gwagle sy\u2019n gallu ymddangos rhwng llyfrau plant a llyfrau oedolion, sicrhau cynhaliaeth ac estyniad amrywiaeth, yn ogystal ag archwilio strategaethau i ymgysylltu\u2019n well a\u0302 phobl ifainc heddiw.\u201d Yn ychwanegol at hyn, fe fydd y panel yn rhannu gwybodaeth werthfawr er mwyn datblygu ymgyrchoedd hyrwyddo darllen er pleser yn y dyfodol. Dywed Charlie Evans, \u201cHoffwn sicrhau bod lleisiau ifanc wrth wraidd hyrwyddo llenyddiaeth. Rwyf wir yn edrych ymlaen at gydweithio a\u0302\u2019r panel.\u201d"}, {"text_idx": "#000028", "text": "Bydd y panel yn cwrdd dair gwaith yn flwyddyn, unwaith wyneb yn wyneb ac yna ddwywaith yn rhithiol. Lly\u0302r Titus sy\u2019n cadeirio\u2019r panel. Mae Lly\u0302r ei hun yn gwybod o brofiad pa mor bwysig yw hi ein bod ni\u2019n cynnal diddordeb darllenwyr yn ystod eu harddegau. Dywedodd Lly\u0302r, \u201cFel un sydd sy\u2019n cofio ei chael hi\u2019n anodd dod o hyd i lyfrau Cymraeg yr oeddwn i\u2019n eu mwynhau pan oeddwn i\u2019n fengach, roeddwn i\u2019n falch iawn o allu derbyn y cynnig i gadeirio\u2019r panel. Dwi\u2019n grediniol mai dim ond wrth siarad hefo pobl ifanc ac yn bwysicach oll gwrando arnyn nhw y medrwn ni ddysgu sut i wella\u2019r ddarpariaeth ar eu cyfer nhw, a sut i\u2019w helpu i gael blas ar ddarllen yn Gymraeg. Fy ngobaith i ydi y bydd cyfraniad y criw y bydda i\u2019n eu cadeirio yn arwain at newid er gwell ac y bydd y bobl a\u2019r mudiadau hynny sydd angen gwrando a dysgu yn gwneud hynny.\u201d"}, {"text_idx": "#000030", "text": "Dau gylchgrawn newydd Cymraeg i ddod yn 2023"}, {"text_idx": "#000031", "text": "Bydd dau gylchgrawn newydd ar gael yn y Gymraeg eleni, ar o\u0302l i Wasg Carreg Gwalch a Golwg ennill grantiau gan y Cyngor Llyfrau i beilota dau deitl newydd."}, {"text_idx": "#000033", "text": "Cafodd y ddau deitl eu sefydlu trwy gyllideb gan y Cyngor Llyfrau, sy\u2019n cefnogi cylchgronau Cymru yn y Gymraeg ac yn Saesneg ar bynciau o bob math, diolch i arian grant gan Cymru Greadigol."}, {"text_idx": "#000034", "text": "Dywedodd Owain ap Myrddin, o Wasg Carreg Gwalch: \u201cYr hyn a anelir ato yw codi straeon o hanes ac archaeoleg, gwreiddiau geiriau a chwedlau, traddodiadau a chelfyddyd sy\u2019n berthnasol o hyd i\u2019n bywydau heddiw, yn taflu golau ar ambell broblem gyfoes. Bydd hefyd yn cynnwys elfennau stori\u0308ol, hanes llawr gwlad y byddai trwch y gymdeithas Gymraeg yn medru ymhyfrydu ynddo a theimlo\u2019n gyfforddus i gyfrannu iddo. Bydd prif faes yr erthyglau yn perthyn i\u2019r 250 mlynedd diwethaf. Bydd pwyslais ar blethu\u2019r gorffennol gyda heddiw \u2013 bod dylanwad ddoe i\u2019w ganfod ym mywyd y dydd hwn.\u201d"}, {"text_idx": "#000035", "text": "Bydd cylchgrawn Hanes Byw yn cael ei lansio ar 28 Medi, gyda 4 rhifyn y flwyddyn ar gael mewn siopau llyfrau neu trwy danysgrifio ar wefan Carreg Gwalch."}, {"text_idx": "#000036", "text": "Bydd Golwg yn lansio eu cylchgrawn chwaraeon newydd erbyn yr hydref. Dywedodd Owain Schiavone, Prif Weithredwr Golwg Cyf: \u201cMae Golwg yn falch iawn o\u2019r cyfle i arbrofi gyda chylchgrawn chwaraeon newydd ac mae\u2019r cynlluniau sydd gennym yn rai cyffrous. Rydym yn awyddus i geisio datblygu gwasanaeth sy\u2019n arloesol yn y Gymraeg ac sy\u2019n cynnig sylwebaeth arbenigol ar nifer o gampau gwahanol \u2013 o\u2019r rhai prif ffrwd a phoblogaidd i chwaraeon llai amlwg. Byddwn yn cyhoeddi mwy o wybodaeth am union natur y cylchgrawn, ond rydym yn awyddus i glywed gan unrhyw un sy\u2019n awyddus i gyfrannu at y prosiect, trwy e-bostio owainschiavone@golwg.cymru \u201c"}, {"text_idx": "#000040", "text": "Enillodd y llyfr Cymraeg gwreiddiol, Llyfr Glas Nebo, Fedal Ryddiaith yr Eisteddfod Genedlaethol yn 2018, yn ogystal a\u0302 thri chategori Llyfr y Flwyddyn 2019. Wedi\u2019i gosod ym mhentref o\u0302l-apocalyptig Nebo, mae\u2019r stori deimladwy hon yn datblygu trwy gofnodion dyddiadur mam a mab wrth iddynt addasu er mwyn goroesi a chreu bywyd newydd ar o\u0302l Y Terfyn."}, {"text_idx": "#000043", "text": "Dywedodd y Prif Weinidog, Mark Drakeford: \u201cHoffwn longyfarch Manon ar ei champ aruthrol yn ennill Medal Yoto Carnegie am Ysgrifennu gyda\u2019i nofel The Blue Book of Nebo. Dyma\u2019r tro cyntaf i lyfr wedi\u2019i gyfieithu ennill y wobr honno. Mae ei buddugoliaeth yn arddangos cryfder stori\u0308wyr o Gymru ar lwyfan rhyngwladol, ac edrychaf ymlaen at weld cynulleidfaoedd ehangach yn mwynhau llyfrau Manon, yng Nghymru a thu hwnt.\u201d"}, {"text_idx": "#000045", "text": "Fel rhan o\u2019r wobr, mae\u2019r enillwyr yn derbyn gwerth \u00a3500 o lyfrau i\u2019w rhoi i lyfrgell o\u2019u dewis. Bydd Manon yn rhoi\u2019r llyfrau i Lyfrgell Tywyn yng Ngwynedd, ei llyfrgell leol lle yr ysgrifennodd rai o\u2019i llyfrau ar adeg pan nad oedd ganddi\u2019r modd i gael rhyngrwyd yn ei chartref. I ddathlu camp Manon, mae Cyngor Llyfrau Cymru wedi cyhoeddi y bydd yn rhoi gwerth cyfatebol o \u00a3500 o rodd mewn tocynnau llyfrau Cymraeg."}, {"text_idx": "#000049", "text": "Am y tro cyntaf ers i\u2019r gwobrau gael eu cyflwyno 90 o flynyddoedd yn o\u0302l, rhoddir Medal Yoto Carnegie am Ysgrifennu i lyfr wedi\u2019i gyfieithu, sef The Blue Book of Nebo (Firefly Press), a ysgrifennwyd a\u2019i gyfieithu gan Manon Steffan Ros. Cyflwynir y naratif, sydd wedi\u2019i osod ym mhentref o\u0302l-apocalyptig Nebo, gan y fam a\u2019r mab bob yn ail. Mae\u2019r stori \u201crymus, gredadwy\u201d hon yn archwilio hunaniaeth a diwylliant Cymreig a Chymraeg, ac yn cynnig portread hardd o iaith. Enillodd y gyfrol Gymraeg wreiddiol, Llyfr Glas Nebo, wobrau niferus, gan gynnwys Llyfr y Flwyddyn yng Nghymru yn 2019."}, {"text_idx": "#000051", "text": "Mae gwobrau Yoto Carnegie yn dathlu llwyddiant eithriadol ym maes ysgrifennu a darlunio llyfrau i blant, ac maent yn unigryw am eu bod yn cael eu beirniadu gan banel arbenigol o lyfrgellwyr plant a phobl ifanc, gan gynnwys 12 llyfrgellydd o Grw\u0302p Llyfrgelloedd Ieuenctid CILIP, y gymdeithas llyfrgelloedd a gwybodaeth."}, {"text_idx": "#000052", "text": "Dewiswyd yr enillwyr o blith rhestr fer o saith llyfr yn achos y naill, a rhestr fer o chwe llyfr yn achos y llall. Canmolodd y beirniaid y ddau enillydd am roi cyfle i blant \u201cymgolli\u201d yn y profiad o ddarllen, ac am ymdrin a\u0302 chwestiynau am ein ffordd ni o fyw a sut y gallai hyn effeithio ar y dyfodol \u2013 trwy\u2019r portread o fywyd bob dydd yn The Blue Book of Nebo, a thrwy\u2019r ymgais yn Saving Sorya: Chang and the Sun Bear i warchod anifeiliaid a\u2019r amgylchedd."}, {"text_idx": "#000053", "text": "Bob blwyddyn mae miloedd o grwpiau darllen mewn ysgolion a llyfrgelloedd yn y DU a ledled y byd yn cymryd rhan yn y Gwobrau, gyda phlant a phobl ifanc yn \u2018cysgodi\u2019 y broses o feirniadu, trwy drafod a dewis eu henillwyr eu hunain. Maent wedi pleidleisio am eu ffefrynnau o blith y rhestr eleni, ac wedi dewis rhoi Medal Grw\u0302p Cysgodi Yoto Carnegie am Ysgrifennu i I Must Betray You gan Ruta Sepetys, a Medal Grw\u0302p Cysgodi Yoto Carnegie am Ddarlunio i The Comet gan Joe Todd-Stanton."}, {"text_idx": "#000055", "text": "Llyfr stori-a-llun tyner am dad a merch sy\u2019n symud o gefn gwlad i\u2019r ddinas mewn ymgais i ddod o hyd i ymdeimlad o gartref yw The Comet. Fe\u2019i canmolwyd gan Darcy-Belle o Chandlings Prep School am y \u201clluniau lliwgar a llachar\u201d, a chan Logan o The Great Bookish Club am ei fod \u201cyn llawn dychymyg ac antur\u201d. Cyrhaeddodd The Secret of Black Rock gan Todd-Stanton restr hir y Fedal am Ddarlunio 2018."}, {"text_idx": "#000059", "text": "Diolch i ddarllenwyr ifanc ar hyd a lled y wlad am ystyried ein rhestri byrion ac am bleidleisio am eu dewis hwy o enillwyr haeddiannol ar gyfer Medalau\u2019r Grw\u0302p Cysgodi. Llongyfarchiadau enfawr i bob un o\u2019r pedwar sydd wedi ennill medalau Yoto Carnegie eleni; mae eu gwaith yn dangos ysgrifennu a darlunio llyfrau plant o bob math ar ei orau.\u201d"}, {"text_idx": "#000060", "text": "Mae\u2019r awdur adnabyddus Manon Steffan Ros yn byw yn Nhywyn yng ngogledd Cymru. Mae hi wedi ysgrifennu 23 o lyfrau i oedolion a phlant, ac wedi ennill Gwobr Llyfrau Plant Tir na n-Og bedair gwaith. The Blue Book of Nebo yw\u2019r nofel Saesneg gyntaf ar gyfer oedolion ifanc i Manon ei chyhoeddi, a hynny gan Firefly Press, enillydd Gwobr Gwasg Fechan y Flwyddyn yng Nghymru gan y British Book Awards. Roedd y beirniaid yn edmygu\u2019r \u201cgwerthfawrogiad o iaith, darllen a llenyddiaeth\u201d ac yn ei disgrifio fel \u201ctorcalonnus\u201d, \u201cteimladwy\u201d ac yn \u201cgyfoethog o ran diwylliant Cymreig\u201d. Yn sgil llwyddiant The Blue Book of Nebo mae Firefly wedi sicrhau dau deitl arall gan yr awdur ar gyfer oedolion ifanc, sef Feather (Pluen), a Me and Aaron Ramsey (Fi ac Aaron Ramsey), i\u2019w cyhoeddi yn Saesneg yn 2024."}, {"text_idx": "#000062", "text": "Magwyd yr arlunydd comic a\u2019r darlunydd Jeet Zdung yn Hanoi, Vietnam, ac mae\u2019n dal i fyw yno. Mae\u2019n defnyddio arddulliau darlunio amrywiol, o ddarluniau realistig i arddulliau cartw\u0302n, manga, a gwerin Vietnam a Japan, i greu gweithiau amlffurf ar gyfer darllenwyr o bob oed. Mae wedi ennill sawl gwobr, gan gynnwys Gwobr Rhagoriaeth Silent Manga Audition am y manga Stand Up and Fly. Ochr yn ochr ag enillydd y Fedal am Ddarlunio y llynedd, sef Danica Novgorodoff am Long Way Down, a ysgrifennwyd gan Jason Reynolds, dengys y ddwy nofel graffig hyn pa mor hyblyg yw\u2019r ffurf hon wrth adrodd stori. Rhoes y beirniaid ganmoliaeth i Zdung am ei \u201cddefnydd clyfar o banelu\u201d, a\u2019r ffordd y plethodd arddulliau nofel graffig ac arddulliau manga i greu \u201cdrama ac effaith\u201d, yn ogystal a\u0302 \u201cchyfuniad perffaith\u201d rhwng y gweledol a\u2019r testun."}, {"text_idx": "#000063", "text": "Dywedodd Jeet Zdung, enillydd Medal Yoto Carnegie am Ddarlunio: \u201cPan oeddwn yn blentyn, roeddwn bob amser yn dymuno creu fy ffilmiau cartw\u0302n fy hun. Taith i fodloni\u2019r ysfa honno i greu ffilm afaelgar ar bapur trwy ddefnyddio dylanwadau comic a manga oedd y broses o greu Saving Sorya: Chang and the Sun Bear. Trwy rannu ein gwybodaeth am yr hyn rydym yn ei garu ac yn poeni amdano, gobaith Trang Nguyen a minnau yw y bydd y llyfrau hyn yn cyfrannu at warchod bywyd gwyllt. I mi, mae hon yn daith hir, barhaus. Mae ennill y fedal hon yn anrhydedd fawr. Rydyn ni\u2019n gobeithio y bydd effaith ennill y wobr i\u2019w theimlo\u2019n eang ac y bydd yn tynnu sylw at yr argyfwng sy\u2019n wynebu Arth yr Haul a bywyd gwyllt yn gyffredinol.\u201d"}, {"text_idx": "#000064", "text": "Bydd yr enillwyr yn derbyn gwerth \u00a3500 o lyfrau i\u2019w rhoi i lyfrgell o\u2019u dewis, Gwobr Colin Mears o \u00a35,000, a medal aur wedi\u2019i dylunio o\u2019r newydd. Am y tro cyntaf eleni, derbyniodd enillwyr y Grwpiau Cysgodi fedalau aur hefyd."}, {"text_idx": "#000066", "text": "Yoto, y platfform llafar, di-sgrin arloesol yw prif noddwr y Gwobrau. Mae Gwobrau Yoto Carnegie yn cael eu noddi gan ALCS a Scholastic, sef y cyflenwr llyfrau swyddogol, tra bod First News yn gweithredu fel y partner swyddogol i weithio gyda\u2019r cyfryngau am 2023."}, {"text_idx": "#000069", "text": "Darluniwyd y gyfrol gan Naomi Bennet, enillydd cystadleuaeth arbennig a drefnwyd gan Gyngor Llyfrau Cymru ac Urdd Gobaith Cymru i ddarganfod talent newydd ym maes darlunio llyfrau plant."}, {"text_idx": "#000070", "text": "Dyfarnwyd y wobr i Naomi Bennet no\u0302l yn 2022. Y dasg i ymgeiswyr rhwng 18 a 25 oed oedd creu gwaith celf gwreiddiol i gyd-fynd a\u0302\u2019r gyfrol Y Gragen, stori ar fydr ac odl, gan Casia Wiliam sy\u2019n un o awduron llyfrau plant amlycaf Cymru."}, {"text_idx": "#000072", "text": "Cyhoeddir y gyfrol gan Gyhoeddiadau Barddas, ac mae hi ar gael yn awr mewn siopau llyfrau a llyfrgelloedd ar hyd a lled Cymru."}, {"text_idx": "#000073", "text": "Bydd y Cyngor Llyfrau yn parhau i weithio gyda\u2019r Urdd i gynnal y gystadleuaeth i ddarlunwyr ifanc yn Eisteddfod Genedlaethol yr Urdd 2024. Caiff y manylion eu cyhoeddi yn y Rhestr Testunau ym mis Medi 2023."}, {"text_idx": "#000079", "text": "Y teitl buddugol hwn yw\u2019r ail lyfr i\u2019w wobrwyo o waith awdur sy\u2019n byw yn America. Mae Emily Lloyd-Jones yn ymuno a\u0302\u2019r awdur Nancy Bond, a enillodd Wobr Saesneg Tir na n-Og 1977 gyda\u2019i nofel A String in the Harp."}, {"text_idx": "#000081", "text": "Dywedodd Simon Fisher, aelod o\u2019r panel beirniaid: \u201cGame of Thrones yn cyrraedd Bae Ceredigion! Mae The Drowned Woods yn stori ganoloesol ddychmygus a bywiog sy\u2019n gyforiog o berygl, bygythiad a hud a lledrith. Gan dynnu ar elfennau o fytholeg Cymreig, yn cynnwys chwedl Cantre\u2019r Gwaelod, mae\u2019r stori ffantasi gyffrous hon i oedolion ifanc yn hynod ddifyr, a bydd yn apelio at ystod eang o ddarllenwyr.\u201d"}, {"text_idx": "#000082", "text": "Mae\u2019r llyfrau ar restr fer 2023 yn cyflwyno darllenwyr ifanc i gast niferus o gymeriadau cofiadwy sy\u2019n serennu mewn ystod eang o straeon cyffrous a difyr. Mae\u2019r teitlau ar y rhestrau byr yn enghraifft wych o\u2019r modd y gall llyfr da danio\u2019r dychymyg."}, {"text_idx": "#000083", "text": "Y teitlau eraill ar y rhestr fer o lyfrau yn y categori Saesneg yw:"}, {"text_idx": "#000086", "text": "Dywedodd Amy Staniforth ar ran CILIP Cymru Wales: \u201cLlongyfarchiadau fil i\u2019r enillwyr ar eu camp aruthrol. Rydym yn falch o noddi Gwobrau Tir na n-Og eto eleni, gan barhau i helpu plant a phobl ifanc i ddarganfod y gorau o\u2019r llyfrau o Gymru ac am Gymru.\u201d"}, {"text_idx": "#000092", "text": "Llyfrau llawn hwyl a sbri, ynghyd a\u0302 negeseuon cryf, yn cipio Gwobrau Cymraeg Tir na n-Og 2023"}, {"text_idx": "#000093", "text": "Cyhoeddwyd enillwyr categori\u0308au Cymraeg Gwobrau Tir na n-Og mewn seremoni arbennig yn Eisteddfod yr Urdd Sir Gaerfyrddin heddiw, dydd Iau 1 Mehefin 2023. Mae\u2019r llyfrau buddugol \u2013 Dwi Eisiau bod yn Ddeinosor gan Luned Aaron a Huw Aaron a Manawydan Jones: Y Pair Dadeni gan Alun Davies \u2013 yn dathlu pa mor unigryw yw bob plentyn, a\u2019r pwysigrwydd o dderbyn yr hyn sy\u2019n eich gwneud chi\u2019n rhyfeddol. Ar ben hyn i gyd, mae\u2019r ddau lyfr yn arddangos pa mor bwerus yw stori a chymeriadau da i sbarduno\u2019r dychymyg."}, {"text_idx": "#000095", "text": "Mae\u2019r enillwyr yn derbyn gwobr ariannol o \u00a31,000 trwy nawdd gan CILIP Cymru Wales, yn ogystal a\u0302 thlws a gomisiynwyd yn arbennig ac a gre\u0308wyd gan ddylunwyr o Dawn\u2019s Welsh Gifts, sydd wedi\u2019u lleoli yn Aberystwyth a Thregaron."}, {"text_idx": "#000096", "text": "Enillydd y categori oedran cynradd:"}, {"text_idx": "#000097", "text": "Dwi Eisiau bod yn Ddeinosor gan Luned Aaron a Huw Aaron (cyhoeddwyd gan Atebol) Dyma lyfr stori-a-llun sy\u2019n llawn direidi a dychymyg. Mae\u2019r prif gymeriad eisiau bod yn ddeinosor, neu\u2019n \u201crobot, roced, crocodeil neu ddraig\u201d \u2013 i enwi dim ond rhai pethau ar ei restr! Yn hytrach na gweld y gwahaniaethau rhyngddo ef a\u2019r creaduriaid eraill yn y llyfr, mae\u2019n dod i sylweddoli ei fod yn unigryw yn ei ffordd ei hun \u2013 a does neb yn debyg iddo. A dyma, wrth gwrs, beth sy\u2019n ei wneud yn arbennig. Mae hwn yn llyfr modern, doniol a lliwgar iawn sy\u2019n trafod neges bwysig \u2013 rwyt ti\u2019n ddigon da fel ag yr wyt ti."}, {"text_idx": "#000099", "text": "\u201cEr mai gweddol fyr yw\u2019r llyfr, mae\u2019r gwaith arlunio yn lliwgar, yn glir, yn fodern ac yn drawiadol. Roedd y beirniaid yn hoff o\u2019r neges, sef \u2018bod yn gyfforddus yn dy groen dy hun\u2019 gan fod y neges yn glir, heb fod yn bregethwrol, nac yn teimlo fel petai\u2019n cael ei orfodi. Roedd pawb yn gytu\u0302n ei bod yn bwysig cael llyfrau ysgafn, llawn hiwmor er mwyn denu (a chadw) darllenwyr.\u201d"}, {"text_idx": "#000101", "text": "Ar ran Atebol, dywedodd Rachel Lloyd: \u201cMae Gwobr Tir na n-Og yn rhoi cyfle arbennig i dynnu sylw at lyfrau plant a phobl ifanc ac i ddathlu\u2019r cyfoeth o gyhoeddiadau newydd a chyffrous sydd gyda ni yma yng Nghymru. Ry\u2019n ni wrth ein bodd bod y gyfrol wedi plesio\u2019r panel o feirniaid ac wedi llwyddo i ddod i\u2019r brig eleni. Mae ennill y categori Cynradd yn anrhydedd fawr.\u201d"}, {"text_idx": "#000102", "text": "Enillydd y categori oedran uwchradd:"}, {"text_idx": "#000104", "text": "Ond nid llyfr antur ffantasi\u0308ol yn unig yw Manawydan Jones \u2013 mae hi hefyd yn stori deimladwy am deulu, cyfeillgarwch, hunaniaeth a pherthyn. Mae\u2019n cyflwyno cymeriadau dewr, cryf a chofiadwy sy\u2019n pwysleisio\u2019r neges bwysig o \u2018ddilyn eich llwybr eich hun\u2019. Dyma nofel gyffrous sy\u2019n croesi\u2019r ffin rhwng y byd go iawn a\u2019r byd hudol: dehongliad modern a ffres o hen chwedlau\u2019r Mabinogi sy\u2019n eu cyflwyno i genhedlaeth newydd o ddarllenwyr."}, {"text_idx": "#000108", "text": "Mae rhestr fer Tir na n-Og 2023 yn cyflwyno darllenwyr ifanc i gast o gymeriadau cryf, chwedlonol a chreadigol, a\u2019r cymeriadau hynny\u2019n serennu mewn straeon rhyfeddol a dychmygus. Dyma\u2019r teitlau eraill oedd ar restr fer y categori\u0308au Cymraeg:"}, {"text_idx": "#000111", "text": "\u00a3400,000 i greu cyfleoedd newydd a datblygu cynulleidfaoedd yn y sector cyhoeddi yng Nghymru"}, {"text_idx": "#000112", "text": "Heddiw, mae Cyngor Llyfrau Cymru, ynghyd a\u0302 Chymru Greadigol, wedi cyhoeddi manylion cronfa \u00a3400,000 i gynnig y Grant Cynulleidfaoedd Newydd am yr ail flwyddyn; i gryfhau ac amrywio\u2019r diwydiant cyhoeddi yng Nghymru."}, {"text_idx": "#000113", "text": "Bydd grantiau hyd at \u00a340,000 ar gael i sefydliadau neu fentrau newydd yng Nghymru ar gyfer:"}, {"text_idx": "#000114", "text": "datblygu awduron, darlunwyr neu gyfranwyr newydd o gefndiroedd diwylliannol amrywiol neu grwpiau a dangynrychiolir yng Nghymru, gan roi\u2019r cymorth a\u2019r cyfleoedd y gallai fod eu hangen arnynt i gael eu cyhoeddi yng Nghymru;\ntargedu cynulleidfaoedd newydd yng Nghymru drwy ddatblygu deunydd gwreiddiol a/neu ddefnyddio cyfryngau neu fformatau nad ydynt yn cael eu hariannu ar hyn o bryd;\nsefydlu busnes cyhoeddi neu gyhoeddiad a fydd yn cryfhau ac amrywio\u2019r diwydiant fel y mae ar hyn o bryd yng Nghymru."}, {"text_idx": "#000116", "text": "Diolch i Lywodraeth Cymru trwy Cymru Greadigol, gallwn ni gynnig y gronfa eto eleni a pharhau i adeiladu ar y gwaith hanfodol hwn.\u201d"}, {"text_idx": "#000118", "text": "Cewch fanylion ar sut i wneud cais ar wefan y Cyngor Llyfrau: llyfrau.cymru. Dyddiad cau ar gyfer ceisiadau yw 31 Mai 2023."}, {"text_idx": "#000120", "text": "golwg360 yn derbyn \u00a3330,000 yn ychwanegol i ehangu ei wasanaeth newyddion digidol Cymraeg"}, {"text_idx": "#000121", "text": "Mae gwefan newyddion golwg360 wedi sicrhau \u00a3330,000 o arian ychwanegol i ehangu ei darpariaeth o gynnwys newyddion digidol. Mae\u2019r grant, a weinyddir gan Gyngor Llyfrau Cymru ar ran Llywodraeth Cymru, ar gael i sicrhau bod amrywiaeth o wasanaethau newyddion digidol ar gael yn y Gymraeg."}, {"text_idx": "#000122", "text": "Roedd \u00a3100,000 y flwyddyn am dair blynedd yn dal ar gael o fewn amodau\u2019r grant, yn ogystal a\u0302 \u00a330,000 oedd yn weddill o 2022\u201323, ar o\u0302l i wasanaeth newyddion Corgi Cymru ddod i ben ar ddiwedd 2022. Dyfarnwyd yr arian ychwanegol yn dilyn proses tendr agored dros y gaeaf."}, {"text_idx": "#000125", "text": "Bydd y datblygiadau newydd ar waith o 1 Ebrill 2023 ymlaen."}]